தென் திருவண்ணாமலை

தென் திருவண்ணாமலை என்பது தஞ்சை மாவட்டம் ஒரத்தநாடு தாலுகா ஆம்பலாப்பட்டு கிராமத்தில் உள்ள அண்ணாமலையார் கோயில் ஆகும். இந்த ஆலயம் தென் திருவண்ணாமலை என்று அழைக்கப்படுகிறது. இங்குள்ள இறைவன் பெயர் அண்ணாமலையார். திருவண்ணாமலை அருணாசலேஸ்வரர் கோவிலுக்குச் சென்று நேர்த்திக்கடன் செலுத்த வேண்டிக் கொள்பவர்கள், அங்கு செல்ல முடியாத பட்சத்தில் இந்தக் கோவிலுக்கு வந்து வேண்டுதலை நிறைவேற்றிக் கொள்ளலாம். இந்த திருக்கோவில் 1,300 ஆண்டுகள் பழமை வாய்ந்தது.

தல வரலாறு 
மதுரையை தலைநகராகக் கொண்டு பாண்டிய நாட்டினை ஆட்சி செய்த கூன்பாண்டியன் என்ற மன்னர் சமண சமயத்தில் சேர்ந்து சிவனடியார்களுக்கு தீங்குகள் பல செய்து வந்தார். இதைக்கண்டு மன்னரின் மனைவி மங்கையர்க்கரசி மனம் வருந்தினார். திருஞானசம்பந்தரை மதுரைக்கு அழைத்தார்.

மதுரை வந்த திருஞானசம்பந்தரை அழிக்க சமணர்கள் அவர் தங்கி இருந்த மடத்துக்கு தீ வைத்தனர். சம்பந்தர் அம்மடத்தின் மீதான தீ ஏவியவரை சென்றடையும் என பாடினார். அதனால் அந்த மடத்துதீ வெப்பு நோயாக மாறி, மன்னனை மிகவும் வருத்தியது. திருஞானசம்பந்தர் அரண்மனைக்கு சென்று மந்திரமாவது நீறு என்ற திருநீற்று திருப்பதிகத்தை பாடினார். மன்னனின் வெப்பு நோய் முழு அளவில் தணிந்தது.  

திருஞானசம்பந்தர், மன்னரை திருவண்ணாமலை சென்று இறைவனை தரிசனம் செய்து விட்டு வருவாய் என கூறினார். அதன்பேரில் கூன்பாண்டியன் மங்கையர்க்கரசி, குலச்சிறையார் ஆகியோர் திருவண்ணாமலைக்கு புறப்பட்டனர். வழியில் தஞ்சை மாவட்டம் ஒரத்தநாடு அருகில் உள்ள ஆம்பலாபட்டு என்ற இடத்தில் இரவு தங்கினர்..

மன்னரின் கனவில் அண்ணாமலையார் தோன்றினார். இதையடுத்து பாண்டிய மன்னன் அவ்விடத்தில் தென் திருவண்ணாமலை கோயிலை என தலபுராணம் விவரிக்கிறது.

சந்நிதிகள் 
கோவிலில் மூலவர் அருணாசலேஸ்வரர் சிவலிங்க வடிவில் உள்ளார். அம்மன் உண்ணாமுலையம்மன் எனப்படுகிறார். ஞான சண்டிகேஸ்வரர், சொர்ணபைரவர், சனீஸ்வரர், கணபதி, முருகன் ஆகிய தனி சன்னிதிகள் உள்ளன. 

2006 ஆம் ஆண்டில் கும்பாபிஷேகம் நடத்தப்பட்டுள்ளது. ரூ.2 கோடி செலவில் 7 அடுக்கு கொண்ட வகையில் 126 அடி உயரத்தில் ராஜகோபுரம் கட்டப்பட்டுள்ளது.

வழிபாடு 
இக்கோவிலில் உள்ள சொர்ண பைரவரை தேய்பிறை அஷ்டமி அன்று வழிபட்டால் பொன், பொருள் சேரும் என தலபுராணம் கூறுகிறது. 

நந்திகேசுவரருக்கு பிரதோஷ வழிபாடு நடைபெற்று வருகிறது. தினமும் அதிகாலை 5.30 மணிக்கு நடைதிறக்கப்படுகிறது. காலையிலும், மாலையிலும் 2 கால பூஜைகள் நடத்தப்படுகிறது.

விழாக்கள்
 மாசிமாதம் சிவராத்திரி,  
 சித்திரா பவுர்ணமி  
 தீர்த்தவாரி,  
 பவுர்ணமி கிரிவலம்,  
 ஐப்பசி அன்னாபிஷேகம்,  
 கார்த்திகை தீபம் 
ஆகிய விழாக்கள் சிறப்பாக நடைபெற்று வருகிறது. 

திருவண்ணாமலைக்கு செல்ல முடியாத பக்தர்கள் இந்தக் கோவிலுக்கு வந்து தரிசனம் செய்து செல்கின்றனர். அண்ணாமலையாரை வணங்கி சொர்ணபைரவரை வழிபட்டால் தீராத கடன் தீரும் என பக்தர்கள் நம்பிக்கையாகும்.

போக்குவரத்து 
இக்கோவிலுக்கு செல்ல தஞ்சாவூர், ஒரத்தநாடு, பட்டுக்கோட்டை, மயிலாடுதுறை ஆகிய இடங்களில் இருந்து பேருந்து வசதி உள்ளது.

மண்சோறு 
தென் திருவண்ணாமலை கோவிலில் குழந்தை வரம் வேண்டி பக்தர்கள் மண்சோறு சாப்பிடும் நிகழ்ச்சி நடைபெறுகிறது. தைப்பூசம், கார்த்திகை மாதம், சோமவாரம் ஆகிய தினங்களில், ஒரு நாள் முழுவதும் விரதம் இருந்து இறைவழிபாடு செய்து மண்சோறு சாப்பிடுகின்றனர்.

மேற்கோள்கள்

துப்புரவு முடிந்த புதுக்கோட்டை மாவட்ட ஆசிரியர்கள் தொடங்கிய கட்டுரைகள்
தஞ்சாவூர் மாவட்டத்திலுள்ள சிவன் கோயில்கள்